ཤུལ་ལུ་ལུས་མི་ཚུ་གིས་ ཤི་མིའི་དོན་ལུ་ དགེ་རྩ་བསྒྲུབ་དགོཔ།

ཧེ་མ་གི་དུས་ལུ་ མི་ཚན་ ལེ་ཤ་ཡོད་མི་ བཟའ་ཚང་ཕྱུགཔོ་ཅིག་གི་ མི་ཅིག་ ཚེ་ལས་འདས་ཏེ་ ཆོས་ཀྱི་རྒྱལ་པོའི་ སྐུ་མདུན་ལུ་ལྷོད་སོ་ནུག། དེ་ནང་ཡོད་མི་ དམྱལ་བའི་ ལས་མཁན་ཚུ་གིས་ ཁོ་དང་འདྲི་ཞིབ་འབད་ནུག།

ལས་མཁན་གྱིས། ཁྱོད་ འཇིག་རྟེན་མི་ཡུལ་ལས་ ཚེ་འཕོས་ཏེ། ནཱ་ དམྱལ་བའི་གཡུས་ལུ་ ལྷོད་ཚར་ཡི། རྟིང་བདའ་སྟེ། དགེ་བའི་ལཱ་ སྒྲུབ་མི་ཡོད་ག? ག་བཟུམ་ར་ཡོདཔ་སྨོ? སྦ་གསང་མེད་པར་ ནཱ་ལུ་ཞུ་ད།

ཟེརཝ་ད།

གཤིན་པོ་གིས། ང་ འཇིག་རྟེན་ མི་ཡུལ་ལུ་ བཟའ་ཚང་ཕྱུགཔོ་ཅིག་གི་ ནང་ཚན་ཨིན། ངེ་གི་དོན་ལུ་ དགེ་བ་སྒྲུབ་མི་ རྒྱུ་སྟོབས་དང་ ལྡན་ལྡནམ་ཙང་ཙ་ ཁེ་རྒོ་གཅིག་པའི་ སྤུན་ཆ་དགུ་དང་། ང་རའི་ ཨམ་སྲུ་དང་ ཨ་ལོ་ རྒྱུ་ནོར་ག་ནི་བ་འབོལ་བའི་ ཁོང་མ་སྨད་བཅུ་ཐམ་ཡོད།

ཟེར་ཞུཝ་ད།

ལས་མཁན་གྱིས། ཁྱོད་ཀྱི་རྟིང་བདའ་སྟེ་ དགེ་བ་སྒྲུབ་མི་ རྒྱུ་སྟོབས་ལྡན་མི་ ཙང་ཙ་ མི་ཚན་ལེ་ཤ་འདུག། བང་རིམ་ ཐོག་དགུ་པའི་ནང་ སྡོད། དེ་ནང་ལས་ རིམ་པ་བཞིན་ དགེ་བའི་ལཱ་གི་ འགྱུར་བ་དང་བསྟུན་ ཡང་ས་ཡང་ས་ལུ་ འགྱོ་ནི་ཨིན།

ཟེར་ བཞག་ནུག།

དོ་རུང་། ཉིནམ་དག་པ་ཅིག་གི་ རྒྱབ་ལས། བཟའ་ཚང་ག་ནི་བ་ ཉམ་ཆུང་ཅིག་གི་ མི་ཅིག་ ཚེ་ལས་འདས་ཏེ་ ཆོས་ཀྱི་རྒྱལ་པོའི་ སྐུ་མདུན་ལུ་ལྷོད་སོ་ནུག། དེ་་གི་སྐབས་ལུ་ཡང་ དམྱལ་བའི་ལས་མཁན་ཚུ་གིས་ ཧེ་མ་བཟུམ་འབད་ར་ འདྲི་ཞིབ་འབད་ནུག།

ལས་མཁན་གྱིས། ཁྱོད་ འཇིག་རྟེན་མི་ཡུལ་ལས་ ཚེ་འཕོས་ཏེ། ནཱ་ དམྱལ་བའི་གཡུས་ལུ་ ལྷོད་ཚར་ཡི། རྟིང་བདའ་སྟེ། དགེ་བའི་ལཱ་ སྒྲུབ་མི་ཡོད་ག? ག་བཟུམ་ར་ཡོདཔ་སྨོ? སྦ་གསང་མེད་པར་ ནཱ་ལུ་ཞུ་ད།

ཟེརཝ་ད།

གཤིན་པོ་གིས། ང་ འཇིག་རྟེན་ མི་ཡུལ་ལུ་ ང་བཅས་བཟའ་ཚན་གསུམ་འབད་མི་ ཉམ་ཆུང་ཅིག་གི་ ནང་མི་གཙོ་ཅན་ཅིག་ཨིན། ངེ་གི་དོན་ལུ་ དགེ་བ་སྒྲུབ་མི་ ཟེར་རུང་ རྟིང་ལས་ལུས་མི་ ཁོང་མ་སྨད་གཉིས་ར་ཨིན། ཁོང་གཉིས་ཀྱིས་ནི་ ངེ་གི་དོན་ལུ་ དགེ་བ་བསྒྲུབ་ནི་ ཕ་ར་བཞག། ཟ་འཐུང་གིས་ ཁོང་ར་ གཉིས་ཀྱི་ མི་མཐར་བཀལ་ཚུགས་པ་ཡང་ ལཱ་ཁག་རྐྱབ་ནི་འོང་།

ཟེར་ཞུཝ་ད།

ལས་མཁན་གྱིས། ཁྱོད་ཀྱི་རྟིང་བདའ་སྟེ་ དགེ་བ་སྒྲུབ་མི་ རྒྱུ་སྟོབས་མེད་མི་ ཉམ་ཐག་ཅན་ གཉིས་ལས་མེདཔ་ལས། བང་རིམ་ཐོག་དང་པ་ལས་ འགོ་བཙུགས་དགོ་པས། དེ་ནང་ལས་ རིམ་པ་བཞིན་ དགེ་བའི་ལཱ་གི་ འགྱུར་བ་དང་བསྟུན་ ཡང་ས་ཡང་ས་ལུ་ འགྱོ་ནི་ཨིན།

ཟེར་ བཞག་ནུག།

དེ་སྦེ་ སྡུག་བསྔལ་གྱི་ངང་ལུ་ སྡོད་སྡོད་པ་ར། ཉམ་ཆུང་གྱི་ རྟིང་ལས་ཡོད་མི་ མ་སྨད་གཉིས་ཀྱིས། དུས་རྟག་བུ་གནའ་བུ་ “ང་བཅས་ཀྱི་ གྱོངས་མི་འདི་ ག་ཏེ་ལས་ཕར་ འཁྱམས་ཏེ་ཡོད་ག་? སྨོ་” ཟེར། ཤི་ཀི་ལེབ་ཅིག་ལས་་མ་ཐོབ་རུང་ མར་ཉོ། མཆོད་མེ་ཕུལ། ཁ་ཤ་ལྟོ་རས་གང་ལས་ མ་ཐོབ་རུང་ དར་ཕྱར།་ དྲོ་པ་ཕྱི་རུ་ བསང་གསུར་མ་ཆདཔ་འབད་ བཏང་། སེམས་ཅན་ དཀའཝ་སྤྱད་མི་ཡོད་རིགས་ལུ་ ཕན་ཐོགས་བཅུག། ཟེར། བྱམས་སྙིང་རྗེ་ཚད་མེདཔ་བསྐྱེད་དེ་ སྨོན་ལམ་དང་སྐྱབས་འགྲོ། མ་ཎི་ཚུ་རྒྱུན་མ་ཆདཔ་འབད་ བགྱངས་ཏེ་ སྡོད་དོ་ཡོདཔ་ལས། དུས་ཡུན་མ་རིངམ་ཅིག་ལས་ བང་རིམ་ཐོག་ དགུ་པ་ལས་ཡ་ར་ ཐོན་སོ་ནུག།

དེ་ལས། བཟའ་ཚང་ཕྱུག་པའི་ ཚེ་ལས་འདས་མི་འདིནི། རྟིང་བདའ་ཡོད་མི་ཚུ་ ཚོང་འབྲེལ་ཡ་རྒྱས་ཀྱི་ ལཱ་མང་ནི་དེ་གིས་ ལཱ་གཅིག་ཤུལ་གཉིས་ ཐོན་རྐྱབ་སྦེ། རྒྱུ་སྟོབས་ག་དེམ་ཅིག་ཡོད་རུང་། དགེ་བའི་ལཱ་འབད་ནི་ ཕ་ར་ བཞག། ཐ་ན་ ཁོང་ར་ ལྟོ་བཟའ་ནི་གི་ དུས་ཚོད་མ་འཐོབ་པའི་ཁར་ སྦོ་ལོགས་ཡོད་མི་ ས་དང་རྡོ་ལུ་ཡང་ ལཱ་བཀོད་དགོ་ནི་ བཟུམ་ཐོན་སྦེ། གཤིན་པོའི་ ཤུལ་ལུ་ ལཱ་འབད་ནི་ཚུ་ ལུས་ར་ལུས་སོ་ནུག།

དེ་གིས་འབད། དམྱལ་བའི་གཡུས་ལུ་ ཡོད་མི་འདིནི་ རྟིང་བདའ་སྟེ་ དགེ་བའི་ལཱ་འབད་དེ་ བདག་འཛིན་འབད་མི་ཅིག་ མེད་ནི་དེ་གིས། བང་རིམ་ ཐོག་དགུ་ལས་མར་མར་ བབས་ཏེ་ བང་རིམ་ཐོག་དང་པ་ལས་མ་ར་ བུད་སོ་ནུག།

གཤིན་པོའི་དོན་ལུ་ དགེ་རྩ་འབད་ནི་ལུ་ བརྩོན་དགོཔ་འདི་ ག་ཅི་ལས་ཁག་ཆེ་ནི་ཨིན་པས།

རྫོགས་སོ།།